PewDiePie
PewDiePie (əsl adı: Feliks Arvid Ulf Şellberq; 24 oktyabr 1989, Göteborq) — komedik videolarına görə məşhurlaşan isveçli YouTuber. Bu platformadakı ən çox tanınan onlayn şəxsiyyətlərdən və yaradıcılardan biridir. Feliks Göteborqda doğulub-böyümüşdür. Sahib olduğu "PewDiePie" adlı kanalını 2010-cu ildə açıb. Kanalına mütəmadi olaraq qorxu və döyüş video oyunlarına yönəlmiş "Let's Play" üslublu videolar yerləşdirib. Bu videoları sayəsində tez bir zamanda böyük izləyici kütləsi yığmağa nail olub. 2012 və 2013-cü illərdə ən sürətlə böyüyən kanallar sırasında adı çəkilib. PewDiePie 15 avqust 2013-cü ildə YouTube-dakı ən çox abunəçisi olan kanal tituluna yiyələnib. Feliksin kanalı 29 dekabr 2014-cü ildən 2017-ci il fevralın 14-dək bu platformadakı ən çox baxış sayısı olan kanal olmuşdur. Bu dönəmlərdə Feliks artıq təkcə oyun videoları deyil, eyni zamanda müxtəlif növ videolar da çəkməyə başlamışdır: vloqlar, qısa komediya videoları, formatlı şoular və musiqi videoları. PewDiePie-nin paylaşdığı videolar 2010-cu illərin sonlarına qədər maraqla qarşılanıb. O, 2017-ci illərdə mübahisə doğuran videolarına görə reputasiyasını itirməyə başlayıb və tənqid olunub. Həmin dönəmlərdə o, PUBG canlı yayımı zamanı irqçilik sayılan və ağdərililərin istifadə etməməli olduğu “n” sözünü işlədib, daha sonra bu ifadəsinə görə üzr istəyib. Feliks 2018–2019-cu illər ərzində Hindistanın musiqi şirkəti olan T-Series ilə 100 milyon abunəçiyə çatan ilk kanal olmaq uğrunda rəqabət aparıb. Feliks 2018-ci ilin oktyabrında T-Series-ə "Bitch Lasagna" adlı diss treki buraxmışdır. 2019-cu ildə abunəçi yarışında PewDiePie T-Series-ə məğlub olmuşdur. Feliks hazırda daunşiftinq edib və sadəcə əyləncə üçün paylaşımlar edir. 2019-cu ilin avqustunda 2011-ci ildə tanış olduğu sevgilisi italiyalı YouTuber Marzia Bisognin ilə ailə həyatı qurub. Onlar 2023-cü ildə doğulan oğulları ilə Yaponiyada yaşayırlar. Feliks aqnostik ateistdir.